Verta paminėti, kad geriausios sąlygos kavos auginimui yra ties pusiauju, todėl šalių skaičius, kur galima rasti kavos plantacijas - labai ribotas. Angliškai ši pasaulio dalis vadinama “Coffee Belt” (Liet. „Kavos diržas”). Vis dėlto, pagal dirvožemio ir klimato ypatumus, vietiniai augintojai pasirenka daugiausia derliaus duodančias augalų rūšis (pasaulyje egzistuoja net apie 150 Arabikos rūšių, Robustos - apie 50). Dėl šios priežasties kiekviename regione kava yra vis kitokia. Pvz.: Iš skirtingų Amerikos regionų kilusi kava pasižymi pakankamai universaliu skoniu. Didžioji dauguma turi mažai rūgštelės (vaisiškumo), jose dominuoja riešutų poskonis, gali jaustis lengvas aitrumas, gėlių aromatai. Taip pat verta paminėti, kad Brazilijoje auginama didžiausia dalis viso pasaulio kavos, todėl būtent iš šios šalies kilusi kava laikoma klasikinio skonio standartu.
Afrikos regionuose auginama kava yra vaisiškesnė, joje galima jausti lengvą ar ryškesnę rūgštelę. Ši kava yra vidutinio intensyvumo ir ypač mėgstama kavos gurmanų. Ryškiausia šio regiono kava dažnai būna kilusi iš Etiopijos, tad norėdami susipažinti su šio krašto skoniais rinkitės būtent šios šalies kavą.
Tuo tarpu Azijoje auginama kava dažniausia būna pati „sunkiausia“. Pagaminta ji būna tamsios, sodrios spalvos, o poskoniai ilgai išlieka burnoje. Dominuojančios natos – šokoladas, prieskoniai, galima jausti netgi žemės ar medienos aromatus. Pavyzdžiui, Sumatros regione užauginta kava tiek dėl kilmės regiono, tiek dėl specialaus vietinio apdorojimo būdo beveik neturi rūgštelės. Joje juntamas rudasis cukrus, cinamonas, karamelė. Jei mėgstate klasikinį kavos skonį - Sumatroje užauginta kava gali tapti jūsų lengva pradžia pažintyje su rūšinėmis kavomis.